3.
Dôvodová správa



A. Všeobecná časť
[bookmark: _Hlk6307102]
Predloženým návrhom opatrenia Národnej banky Slovenska (ďalej len „návrh opatrenia“) sa mení opatrenie Národnej banky Slovenska z 12. decembra 2017 č. 13/2017 o predkladaní výkazov, hlásení a iných správ bankami a pobočkami zahraničných bánk na účely vykonávania dohľadu v znení neskorších predpisov. Návrh opatrenia je vypracovaný na základe splnomocňovacích ustanovení § 42 ods. 2 a § 45 ods. 3 zákona č. 483/2001 Z. z. o bankách a o zmene a doplnení niektorých zákonov v znení neskorších predpisov.

Cieľom návrhu opatrenia je vypustenie týchto výkazov predkladaných bankami so sídlom v Slovenskej republike:
· hlásenie o citlivosti na zmenu úrokových mier Bd (HUC) 53-04,
· hlásenie o evidencii finančných aktív a finančných záväzkov Bd (ZPZ) 1-04,
· hlásenie o plánoch financovania P_01, P_02, P_04, P_05 / Pk_01, Pk_02, Pk_04, Pk_05,
· hlásenie o spotrebiteľských úveroch Spo (SPU) 5-01,
· hlásenie o iných úveroch Spo (INU) 6-01.

Cieľom návrhu opatrenia je takisto vypustenie týchto výkazov predkladaných pobočkami zahraničných bánk usadených v Slovenskej republike:
· hlásenie o citlivosti na zmenu úrokových mier Bd (HUC) 53-04,
· hlásenie o evidencii finančných aktív a finančných záväzkov Bd (ZPZ) 1-04,
· hlásenie o spotrebiteľských úveroch Spo (SPU) 5-01,
· hlásenie o iných úveroch Spo (INU) 6-01.

Uvedené hlásenia sa navrhuje vypustiť z dôvodu duplicity, keďže údaje v nich obsiahnuté sa vykazujú a predkladajú prostredníctvom vykonávacieho nariadenia Komisie (EÚ) 2021/451 v platnom znení[footnoteRef:1] a takisto vzhľadom na zmenu zákonnej úpravy v oblasti spotrebiteľských úverov[footnoteRef:2]. [1:  Vykonávacie nariadenie Komisie (EÚ) 2021/451 zo 17. decembra 2020, ktorým sa stanovujú vykonávacie technické predpisy na uplatňovanie nariadenia Európskeho parlamentu a Rady (EÚ) č. 575/2013, pokiaľ ide o vykazovanie inštitúciami na účely dohľadu, a ktorým sa zrušuje vykonávacie nariadenie (EÚ) č. 680/2014 (Ú. v. EÚ L 97, 19.3.2021) v platnom znení.]  [2:  Zákon č. 312/2025 Z. z. o spotrebiteľských úveroch a o iných úveroch a pôžičkách pre spotrebiteľov a o zmene a doplnení niektorých zákonov.
] 

[bookmark: _Hlk97106026][bookmark: _Hlk52439072]
	Hlásenie o citlivosti na zmenu úrokových mier slúži na zisťovanie, ako zmeny úrokových mier ovplyvňujú hodnotu položiek súvahových aktív a pasív, podsúvahových aktív a pasív, najmä jej čistý úrokový výnos a hodnotu vlastného imania. Umožňuje NBS monitorovať úrokové riziko v bankovej knihe a hodnotiť finančnú stabilitu bankového sektora a tiež slúži ako podklad na stresové testy a overovanie interných modelov riadenia rizík.
Údaje v ňom obsiahnuté sú vypracúvané a predkladané aj na základe vykonávacieho nariadenia (EÚ) 2021/451 v platnom znení 1.

	V Hlásení o evidencii finančných aktív a finančných záväzkov sa predkladajú informácie o jednotlivých zložkách majetku banky a pobočky zahraničnej banky, v členení podľa omeškania so splácaním pohľadávok a podľa výšky vytvorenej opravnej položky k nim. Útvaru dohľadu nad finančným trhom hlásenie slúži ako podklad na prípadnú podrobnejšiu analýzu stavu, ak údaje z výkazu naznačujú istú rozpornosť (napr. omeškanie so splácaním pohľadávok je viac ako 360 dní a vytvorená opravná položka k nim je vo výške iba 50 %).
	Údaje v ňom obsiahnuté sú vypracúvané a predkladané aj na základe vykonávacieho nariadenia (EÚ) 2021/451 v platnom znení 1.

	Hlásenie o plánoch financovania má za cieľ získavať prehľad o plánovanom vývoji položiek aktív a pasív, o ukazovateľoch likvidity, podchytiť menové nesúlady pri financovaní úverov a vkladov v troch najväčších menách, ako aj posúdiť uskutočniteľnosť plánovaného financovania a ich zmeny v horizonte plánovania na obdobie troch rokov.
	Údaje v ňom obsiahnuté sú vypracúvané a predkladané aj na základe vykonávacieho nariadenia (EÚ) 2021/451 v platnom znení 1.

Návrh opatrenia nemá vplyv na rozpočet verejnej správy, limit verejných výdavkov, podnikateľské prostredie, životné prostredie, informatizáciu spoločnosti, služby verejnej správy pre občana a nemá ani sociálne vplyvy a vplyvy na manželstvo, rodičovstvo, rodinu a deti.

[bookmark: _Hlk97106058]Návrh opatrenia je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

[bookmark: _Hlk97543915]Materiál neobsahuje tabuľku zhody, nakoľko sa návrhom opatrenia nepreberajú žiadne smernice Európskej únie. Predkladaný návrh opatrenia nie je predmetom vnútrokomunitárneho pripomienkového konania.



B. Osobitná časť

Čl. I

K bodom 1, 2, 5 a 6
Vypúšťajú sa výkazy predkladané bankou a to: Hlásenie o citlivosti na zmenu úrokových mier, Hlásenie o evidencii finančných aktív a finančných záväzkov, Hlásenie o plánoch financovania, Hlásenie o spotrebiteľských úveroch a Hlásenie o iných úveroch.

K bodom 3, 4 a 7
	Zosúladenie názvov výkazov so znením opatrenia NBS č. 13/2014 o predkladaní výkazov, hlásení a iných správ obchodníkmi s cennými papiermi a pobočkami zahraničných obchodníkov s cennými papiermi na účely vykonávania dohľadu v platnom znení.

K bodom 8 až 10
Vypúšťajú sa výkazy predkladané pobočkou zahraničnej banky a to: Hlásenie o citlivosti na zmenu úrokových mier, Hlásenie o evidencii finančných aktív a finančných záväzkov, Hlásenie o spotrebiteľských úveroch a Hlásenie o iných úveroch.

K bodom 11 až 28
Legislatívno-technické úpravy v jednotlivých paragrafoch a odsekoch návrhu opatrenia (úpravy krížových referencií), v súvislosti s  úpravami podľa predchádzajúcich bodov.

K bodu 29
V nadväznosti na úpravy podľa predchádzajúcich bodov sa vypúšťajú príslušné vzory hlásení ustanovené pre banky a pobočky zahraničných bánk vrátane metodík na ich vypracúvanie.



Čl. II
Účinnosť opatrenia sa navrhuje dňom 31. decembra 2026.

